**ПОСТУПАК ПРИЈАВЕ И ОДБРАНЕ МАСТЕР РАДА НА ФАКУЛТЕТУ ПОСЛОВНЕ ЕКОНОМИЈЕ БИЈЕЉИНА**

Завршни мастер рад се ради у посљедњем семестру студија. Студент стиче право да изабере тему и пријави завршни мастер рад почетком љетног семестра. Тема завршног рада бира се **из предмета који је студент слушао у току студија.** Кандидат се одлучује за једну од понуђених тема које ће бити објављиване на сајту Факултета. Након договора са ментором студент електронски попуњава **Пријаву завршног рада** која се налази на сајту факултета.Попуњен образац пријаве и потписан од стране ментора и кандидата одлаже се у досије студента.

Када студент заврши мастер рад подноси **Захтјев за одбрану мастер рада** који се такође налази на сајту Факултета и попуњава се електронски, уз потпис ментора и кандидата. Уз Захтјев за одбрану мастер рада подносе се и **четири спирално укоричена примјерка мастер рада**.

Наставно-научно вијеће Факултета на приједлог катедре именује Комисију за писање Извјештаја о урађеном мастер раду. Када Комисија достави потписан Извјештај којим даје сагласност да се приступи одбрани, заказује се термин одбране који се оглашава на сајту Факултета и од тренутка заказивања и оглашавања до одбране мора проћи **најмање 15 дана.** Кандидат је дужан доставити **пет укоричених примјерака мастер рада и** **рад на ЦД-у.** Приликом предаје завршног рада студенти су дужни доставити својеручно потписану **Изјаву о академској честитости** која се налази на сајту Факултета.

**НАПОМЕНА 1.** Студенти су своју финансијску картицу дужни сравнити у благајни Факултета и до одбране измирити све финансијске обавезе. Сходно Трошковнику Универзитета у Источном Сарајеву, накнада за пријаву мастер рада износи 500 КМ, а накнада за издавање дипломе и додатка дипломи 100 КМ.

**НАПОМЕНА 2.** Сходно Правилима студирања на другом циклусу студија Универзитета у Источном Сарајеву, студенти су обавезни, прије подношења захтјева за одбрану, објавити најмање један научни или стручни рад у релевантним часописима, на домаћој или међународној конференцији, из области из које је мастер рад.